ចិត្តម៉ែ

ម៉ែព ម៉ែអោប ក្រសោបកូន

ម៉ែស្រឡាញ់ស្ងួនថ្នមបមបី

ម៉ែថែធួនកូនកក់ក្តៅក្រៃ

ម៉ែរក្សាថ្លៃ ដោយជីវិត។

ម៉ែអត់ងងុយ ជ្រុលយប់ជ្រៅ

ម៉ែបំពេរពៅនៅនែបនិត្យ

ម៉ែច្រៀងបំពេរពាក្យអម្រិត

ម៉ែថែវរមិត្រស្មើសង្ខារ។

ម៉ែសណ្តោសកូនទាំងប្រុសស្រី

ម៉ែប្រោសប្រណីមានមេត្តា

ម៉ែអប់រំកូនដោយករុណា

ម៉ែផ្តល់សុខាយ៉ាងមនោរម្យ។

ម៉ែបូជាសព្វចំពោះកូន

ម៉ែគ្រងនឹមនួនអោយសុខុម

ម៉ែត្រដាងម្លប់ធម៌ភិរម្យ

ម៉ែថែមាសមុំក្សេមក្សាន្តអើយ។

អ្នកស្រី កែវ ច័ន្ទបូរណ៍